विश्वकप में भारत से कभी नहीं जीत पाया पाक  
भारत ने पाक पर विश्व कप में जीत दर्ज करने का अभियान 1992 में शुरू किया था। तब से इन दोनों टीमों के बीच खेले गए पांचों मैच टीम इंडिया ने जीते हैं।
भारत ने विश्व कप में पाकिस्तान पर अपनी बादशाहत मोहाली में भी बरकरार रखी और यहां महामुकाबला 29 रन से जीतकर अपने चिरप्रतिद्वंद्वी पर क्रिकेट महाकुंभ में पिछले 19 साल में पांचवीं जीत दर्ज की।  भारत ने पाकिस्तान पर विश्व कप में जीत दर्ज करने का अभियान 1992 में शुरू किया था। तब से इन दोनों टीमों के बीच खेले गए पांचों मैच भारतीय टीम ने जीते हैं। यही नहीं ट्वेंटी-20 विश्व चैंपियनशिप में इनके बीच जो दो मैच खेले गये उनमें भारतीय टीम ने ही बाजी मारी है।  सचिन तेंदुलकर अभी तक सभी पांच मैच का हिस्सा रहे हैं और इनमें से मोहाली मैच सहित तीन बार वह मैन ऑफ द मैच भी बने। भारत और पाकिस्तान विश्व कप में पहली बार चार मार्च 1992 को सिडनी में भिड़े थे। इस दिन रात्रि मैच में मोहम्मद अजहरूद्दीन की अगुवाई वाली भारतीय टीम ने 43 रन से जीत दर्ज की थी।  भारत ने सिडनी में टास जीतकर पहले बल्लेबाजी करते हुए तेंदुलकर की नाबाद 54 रन की पारी की मदद से सात विकेट पर 216 रन बनाये और फिर पाकिस्तान को 48.1 ओवर में 173 रन पर ढेर कर दिया। तेंदुलकर ने एक विकेट भी लिया और उन्हें मैन आफ द मैच चुना गया।  इसके बाद 1996 विश्व कप के क्वार्टर फाइनल में ये दोनों टीमें नौ मार्च को बेंगलूर में आमने सामने थी जिसे भारत ने 39 रन से जीता। भारत टास जीतकर पहले बल्लेबाजी के उतरा और उसने आठ विकेट पर 287 रन बना डाले। मैन आफ द मैच नवजोत सिंह सिद्धू ने 93 रन बनाये जबकि अजय जडेजा ने केवल 25 गेंद पर 43 रन ठोक दिये जिससे भारत अंतिम चार ओवर में 57 रन बनाने में सफल रहा। पाकिस्तान के वर्तमान कोच वकार यूनिस के एक ओवर में 22 रन बने थे।  वेंकटेश प्रसाद की गेंदबाजी का कमाल आठ जून 1999 को ओल्ड ट्रैफोर्ड में भी देखने को मिला। प्रसाद ने 27 रन देकर पांच और जवागल श्रीनाथ ने 37 रन देकर तीन विकेट लिये जिससे भारत ने यह मैच 47 रन से जीता। भारत ने पहले बल्लेबाजी करते हुए राहुल द्रविड़ :61: और अजहरूद्दीन :59: के अर्धशतकों से छह विकेट पर 227 रन बनाये और फिर पाकिस्तान को 45.3 ओवर में 180 रन पर समेट दिया।  कप मिथक तीन अंतिम एक मार्च 2003 को सेंचुरियन में खेले गये विश्व कप मैच में तेंदुलकर के बल्ले का धमाल क्रिकेट प्रेमियों को अब भी याद होगा जिससे भारत ने 47 गेंद शेष रहते हुए पाकिस्तान को छह विकेट से हराया था। पाकिस्तान ने सईद अनवर के 101 रन की मदद से सात विकेट पर 273 रन बनाये लेकिन भारत ने मैन आफ द मैच तेंदुलकर की 98 रन की धमाकेदार पारी तथा युवराज सिंह की 50 और द्रविड़ की 44 रन की नाबाद पारियों से 45.5 ओवर में चार विकेट पर 276 रन बना दिये थे। अब मोहाली में फिर भारतीय जलवा देखने को मिला। भारत ने नौ विकेट पर 260 रन बनाये और पाकिस्तान को 231 रन पर ढेर कर दिया।